《题大圆庵》
宋代·李复

星郎步履在清禅，雅结新庵赋大圆。
譬喻河沙终未尽，含弘法界外无边。
浑成独转离诸相，不立中间绝两偏。
闻说毗耶在方丈，众人欲问却茫然。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。